РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/221-15

18. мај 2015. године

Б е о г р а д

ЗАПИСНИК

48. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 18. МАЈА 2015. ГОДИНЕ

 Седница је почела у 11,10 часова.

 Седницом је председавао Верољуб Арсић, председник Одбора.

 Седници су присуствовали чланови Одбора: Душица Николић, Милош Тошанић, Драгољуб Зиндовић, Оливера Пешић, Иван Јовановић, Момо Чолаковић и Војислав Вујић.

 Седници су присуствовали заменици чланова Одбора: Соња Влаховић, заменик члана Радмила Костића, Зоран Бојанић, заменик Николе Јоловића и Горан Ковачевић, заменик члана Одбора коме је престао мандат народног посланика.

 Мирко Чикириз, заменик Жике Гојковића, пруступио је седници у току разматрања прве тачке дневног реда.

 Седници нису присуствовали чланови Одбора: Милорад Мијатовић, Ђорђе Стојшић, Золтан Пек, нити њихови заменици.

 На позив председника Одбора, седници су присуствовали представници Фискалног савета: Павле Петровић, председник, Владимир Вучковић и Никола Алтипармаков, чланови савета. Седници су присуствали и представнициДржавне ревизорске нституције: Радослав Сретеновић, председник Савета Државне ревизорске институције и генерални државни ревизор, Бојана Митровић, Цветана Пршић, Наталија Ћатовић и Мирослав Митровић, чланови Савета Државне ревизорске институције, Душко Пејовић, Радулка Урошевић, Гордана Нахајовски, Љубица Јанковић Андрејевић и Светлана Тома Анокић, врховни државни ревизори, Мирјана Марковић, секретар Државне ревизорске институције и Јасмина Вратоњић, начелник Службе за финансије и рачуноводство у Државној ревизорској институцији.

 На предлог председника, Одбор је једногласно утврдио следећи

Д н е в н и р е д:

 1. Разматрање Извештаја о раду Фискалног савета за 2014. годину (број 02-891/15 од 1. априла 2015. године);

 2. Разматрање Извештаја о раду Државне ревизорске институције за 2014. годину (број 02-881/15 од 31. марта 2015. године).

 **Прва тачка дневног реда:** Разматрање Извештаја о раду Фискалног савета за 2014. годину

 Павле Петровић, председник Фискалног савета, представио је члановима и заменицима чланова Одбора Извештај о раду Фискалног савета за 2014. годину.

 Најважније активности Фискалног савета у 2014. години односиле су се на реформе пензијског система, предузећа у државном власништву и пореске администрације, фискалну консолидацију, односно средњорочно смањење дефицита и заустављање раста јавног дуга на период од три до четири године.

 У извештајном периоду Фискални савет је активно сарађивао са Министарством финансија и Министарством за рад, запошљавање, борачка и социјална питања и учествовао у припреми одређених нових законских решења у области пензијског и инвалидског осигурања. Савет је у посебном извештају дао позитивну оцену предложених законских решења - изједначавање старосне границе за пензионисање жена са старосном границом за мушкарце од 65 година, увођење актуарских пенала за пензионисање пре редовне старосне границе и повећање минималне старосне границе за пензионисање са 58 на 60 година старости. Са усвајањем предложених законских измена, обезбеђена је потребна финансијска стабилност и одрживост пензијског система у Републици Србији.

 У делу реформе предузећа у државном власништву, Савет је извршио опсежну анализу пословања јавних и државних предузећа и с тим у вези, објавио резултате у посебном извештају са циљем да се надлежни органи и шира јавност у потпуности упознају са величином стално растућих трошкова које је држава по основу неефикасног пословања тих предузећа до сада имала, као и да укаже на потенцијалне ризике и издатке који могу додатно да оптерете државу ако се њихово пословање у најкраћем могућем року не стави под контролу државе.

 У извештајном периоду Савет је указивао на то да се трајно оздрављење јавних финансија не може постићи без снажне контроле највећих расхода државе - пензија и плата у јавном сектору. С тим у вези, Савет је дао одређене препоруке према којима фискална консолидација мора да почива на три стуба: довођење у ред јавних и државних предузећа, смањење неодрживих издвајања за пензије и плате у јавном сектору и структурне реформе. Савет је у посебном извештају детаљније изнео своје ставове и препоруке: да је у наредне три године неопходно остварити буџетске уштеде од око 2 млрд евра и да модел умањења пензија и плата у јавном сектору подразумева смањење масе плата и пензија за 15%, као једини начин да се у прихватљивом року ови издаци сведу на одрживи износ који је у складу са нивоом развијености Србије - смањење дотадашњих 11% БДП-а за плате на 8% БДП-а а за пензије са 14% на 10% БДП-а.

 Павле Петровић, председник Савета, је у наставку представљања годишњег извештаја о раду Савета, указао на значајне резултате који су постигнути у делу прикупљања пореских прихода али и да је неопходно наставити системске пореске реформе како би се сузбила сива економија и још значајније повећали порески приходи како би се олакшала фискална консолидација и смањио дефицит.

 Такође, у извештајном периоду Савет је сачинио и посебан извештај о унапређењу буџетског процеса, у коме је као основни проблем означио нетранспарентно приказивање укупних расхода и доцњи (не види се тачно која јавна предузећа и државне банке користе средства из буџета), а као најважнији сегмент на коме је потребно радити у наредном периоду означен је регистар запослених у државној администрацији где још увек нису постигнути резултати.

 На крају представљања Извештаја о раду Савета у 2014. години, председник Савета је обавестио чланове и заменике чланова Одбора да та институција, почев од августа 2014. године, објављује извештаје на својој интернет страници у којима на месечном нивоу приказује анализе текућих фискалних кретања и предложио да Одбор и Савет унапреде своју сарадњу кроз одржавање неформалних састанака на којима ће се разматрати актуелне теме у вези јавних финансија.

 У дискусији су учествовали: Горан Ковачевић, Никола Јоловић, Иван Јовановић, Момо Чолаковић и Верољуб Арсић.

 Током дискусије чланови Одбора су постављали одређена питања у вези висине (процента) буџетског и ванбуџетског прихода који се издваја за јавни сектор; остварених уштеда због смањења пензија и плата у јавном сектору; других реформи које држава спроводи и брзине њиховог спровођења; утицаја спроведених мера штедње на функционисање реалног сектора; процента наплате пореза у претходним годинама у односу на текућу годину; и параметара по којима се мери проценат сиве економије и од чега тај проценат зависи.

 На постављена питања одговоре су дали Павле Петровић, председник Савета и Никола Алтипармаков, члан Савета.

 Пошто су представници Савета одговорили на сва постављена питања, председник Одбора је закључио расправу и обавестио чланове и заменике чланова Одбора да ће Одбор на једној од наредних седница утврдити предлоге закључака поводом разматрања Извештаја о раду Фискалног савета за 2014. годину, у складу са чланом 237. Пословника Народне скупштине.

 **Друга тачка дневног реда:** Разматрање Извештаја о раду Државне ревизорске институције за 2014. годину

 Радослав Сретеновић, председник Савета Државне ревизорске институције и генерални државни ревизор представио је члановима и заменицима чланова Одбора Извештај о раду те институције за 2014. годину.

 У извештајном периоду Институција је извршила ревизије финансијских извештаја и правилности пословања 67 субјеката. Такође, Институција је спровела и ревизију саставних делова финансијских извештаја код 62 субјекта а спроведене су и ревизије: Завршног рачуна буџета Републике Србије за 2013. годину (и у оквиру ње ревизију састаних делова финансијских извештаја 10 субјеката), ревизије четири директна и четири индиректна корисника буџетских средстава, Народне банке Србије, јавног дуга Републике Србије, корпорације, једног друштва са ограниченом одговорношћу, 21 јавног предузећа/привредног друштва, 27 јединица локалне самоуправе (и у оквиру њих ревизије саставних делова финансијских извештаја 45 субјеката) и два фонда обавезног социјалног осигурања и четири здравствене установе (и у оквиру њих ревизије саставних делова финансијких извештаја 7 субјеката).

 На основу спроведених ревизија, Институција је издала 135 коначних извештаја. За једног субјекта Институција није издала коначан извештај из процедуралних разлога (приговор на предлог извештаја није био достављен због одсуства одговорног лица). Такође, Институција је издала и један извештај ревизије сврсисходности и шест извештаја по ревизијама одазивниих извештаја. За финансијске извештаје Институција је изразила 128 мишљења и то: 66 на финансијске извештаје и 62 мишљења на саставне делове финансијских извештаја. Од 128 изражених мишљења, 19 је било позитивно, 107 мишљења је дато са резервом док је у два случаја изражено уздржавајуће мишљење. У погледу правилности пословања, Институција је изразила 128 мишљења и то: три позитивна, 120 са резервом, у два случаја је изражено уздржавајуће мишљење, док су три мишљења била негативна.

 У наставку представљања извештаја о годишњем раду Институције, Радослав Сретеновић, председник Институције, упознао је чланове и заменике чланова Одбора са проблемима које су ревизори констатовали током вршења ревизије: код већине ревидираних субјеката није организована интерна ревизија или иста није успостављена на начин који треба да омогући примену закона и поштовање правила интерне контроле; честе промене Закона о министарствима због чега постоје тешкоће у спровођењу ревизије код директних корисника буџетских средстава и извршавања надлежности самих корисника; проблеми у начину састављања и презентовања завршних рачуна и годишњих финансијских извештаја због неусаглашености Закона о буџетском систему, Уредбе о буџетском рачуноводству и Правилника о начину припреме, састављања и подношења финансијских извештаја корисника буџетских средстава и корисника средстава обавезног социјалног осигурања, и одлагања примене Међународних рачуноводствених стандарда за јавни сектор; коришћење различитих непоузданих и неадекватних апликативних софтвера за евидентирање књиговодсвених трансакција од стране субјеката ревизије; неблаговремено давање сагласности на годишње програме рада јавних предузећа/државних друштава што ствара тешкоће у њиховом пословању; континуирано понављање одређених пропуста и недоследности у делу који се односи на квалитет спроведеног годишњег пописа имовине и обавеза од стране корисника јавних средстава приликом спровођења прописа.

 У погледу изречених препорука у извештајном периоду, Институција је изрекла укупно 1540 препорука и то: у области расхода и издатака - 396, у систему финансијског управљања и контроле - 286, нефинансијске имовине - 152, у области финансијске/обртне имовине - 110, у области прихода и примања - 106, и у области јавних набавки - 102, у обасти обавеза - 89, попис имовине и обавеза - 69, припрема и доношење буџета/финансијског плана 36, капитал - 21, резултата пословања - 12, јавни дуг - 8, и напомене уз финансијске извештаје - 5. Препоруке су дате и за уочене недостатке који су специфични за поједине кориснике јавних средстава па су класификоване под Остало - укупно 148.

 У извештајном периоду субјекти ревизије су достављали Институцији одазивне извештаје и доказе да су поступили по препорукама датим у 2013. години. Од укупно 1058 препорука које су дате за ту годину, субјекти су до краја 2014. године поступили по 666 препорука, 372 препоруке је у поступку извршења док 20 препорука није извршено. Препоруке чије извршење је у току односе се на препоруке за чију реализацију су субјекти ревизије предузели одређене активности и у одазивним извештајима указали на потребу дужег временског периода за њихово спровођење.

 Због постојања основане сумње да је извршен прекршај, Институција је, на основу ревизија финансијских извештаја за 2013. годину, поднела 139 пријава. Од овог броја, 111 пријава се односило на захтеве за покретање прекршајног поступка, 13 на привредни преступ, а поднето је и 15 кривичних пријава.

 У оквиру пројекта „Јачање капацитета Државне ревизорске институције“, Институција је у извештајном периоду први пут спровела и ревизију сврсисходности као пилот ревизију, на тему: „Управљање службеним возилима директних корисника буџета Републике Србије“.

 У наставку излагања, председник Институције је обавестио чланове и заменике чланова Одбора да је Државна ревизорска институција Црне Горе урадила екстерну ревизију пословања Институције у 2014. години и дала позитивно мишљење, о чему је Институција обавестила Народну скупштину.

 Такође, у извештајном периоду, представници Институције су учествовали у раду тимова за преговоре за придруживање Републике Србије Европској унији, за поглавља 5 - јавне набавке и 32 - финансијска контрола, а присуствовали су и састанцима експленаторног и билатералног скрининга.

 На крају представљања годишњег извештаја о раду Институције, председник Одбора је обавестио чланове и заменике чланова Одбора да Институција, од 1. јуна, почиње први пут да ради и ревизије политичких субјеката, и да је кадровски спремна за ове ревизије. Такође, подсетио је и на проблем недостатка одговарајућих просторија за рад Институције у Београду, Новом Саду, Крагујевцу и Нишу и замолио Одбор да подржи напоре Институције у погледу обезбеђивања адекватних просторија за њен рад.

 У дискусији су учествовали: Горан Ковачевић, Момо Чолаковић, Иван Јовановић и Верољуб Арсић.

 Пошто је председник Институције одговорио на сва постављена питања, председник Одбора је закључио расправу и обавестио чланове и заменике чланова Одбора да ће Одбор на једној од наредних седница утврдити предлоге закључака поводом разматрања Извештаја о раду Државне ревизорске институције за 2014. годину, у складу са чланом 238. Пословника Народне скупштине.

\*

\* \*

 Седница је завршена у 12,35 часова.

 Седница је тонски снимана.

 СЕКРЕТАР ПРЕДСЕДНИК

 Александра Шашо Верољуб Арсић, с.р.